**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για τις προτάσεις νόμου «Ο περί Εξωδίκου Ρυθμίσεως Αδικημάτων (Τροποποιητικός) (Αρ. 4) Νόμος του 2021» και «Ο περί Ρύθμισης της Διακίνησης Ποδηλάτων (Τροποποιητικός) Νόμος του 2021»**

**Παρόντες:**

Μαρίνος Μουσιούττας, πρόεδρος Χρίστος Ορφανίδης

Κώστας Κώστα Ηλίας Μυριάνθους

Πρόδρομος Αλαμπρίτης **Μη μέλη της επιτροπής:**

Γιαννάκης Γαβριήλ Χρύσης Παντελίδης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε τις πιο πάνω προτάσεις νόμου, οι οποίες κατατέθηκαν στη Βουλή των Αντιπροσώπων από τον κ. Χρύση Παντελίδη, βουλευτή εκλογικής περιφέρειας Λευκωσίας, σε έξι συνεδρίες της, που πραγματοποιήθηκαν στις 20 Ιανουαρίου, στις 26 Μαΐου, στις 9, 16 και 30 Ιουνίου και στις 7 Ιουλίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Υπουργείου Δικαιοσύνης και Δημοσίας Τάξεως, του Τμήματος Τροχαίας Αρχηγείου της Αστυνομίας Κύπρου, της Νομικής Υπηρεσίας της Δημοκρατίας και του Ενεργειακού Γραφείου Κύπρου. Η Κυπριακή Ομοσπονδία Ποδηλασίας, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

Σημειώνεται ότι στο στάδιο της εξέτασης των προτάσεων νόμου παρευρέθηκαν επίσης τα μέλη της επιτροπής κ. Φωτεινή Τσιρίδου, Δημήτρης Δημητρίου, Βαλεντίνος Φακοντής, Χρύσανθος Σαββίδης και Σταύρος Παπαδούρης.

Σκοπός της πρώτης υπό αναφορά πρότασης νόμου είναι η τροποποίηση του περί Εξωδίκου Ρυθμίσεως Αδικημάτων Νόμου, ώστε να περιληφθεί στον Πίνακα Ι του παραρτήματος αυτού το αδίκημα της μη χρήσης προστατευτικού κράνους από ποδηλάτη ή από πρόσωπο που μεταφέρεται σε ειδικό κάθισμα ποδηλάτου ή από επιβάτη αυτού κατά τη διακίνησή τους με ποδήλατο και να καταστεί δυνατή η εξώδικη ρύθμιση του εν λόγω αδικήματος.

Σκοπός της δεύτερης υπό αναφορά πρότασης νόμου είναι η τροποποίηση του περί της Ρύθμισης της Διακίνησης Ποδηλάτων Νόμου, ώστε να καταστεί υποχρεωτική η χρήση προστατευτικού κράνους από ποδηλάτη ή από πρόσωπο που μεταφέρεται σε ειδικό κάθισμα ποδηλάτου ή από επιβάτη αυτού κατά τη διακίνησή τους με το ποδήλατο.

Σύμφωνα με τον εισηγητή των πιο πάνω προτάσεων νόμου, οι προτεινόμενες ρυθμίσεις κρίνονται αναγκαίες λόγω της αύξησης τα τελευταία χρόνια των τροχαίων ατυχημάτων με θύματα ποδηλάτες. Συναφώς, όπως επισήμανε ο ίδιος, η χρήση προστατευτικού κράνους από τους ποδηλάτες ενδεχομένως να είναι σωτήρια και να συμβάλει στην προστασία τους από σοβαρό τραυματισμό ή/και θάνατο. Περαιτέρω, ο ίδιος σημείωσε ότι λόγω της έλλειψης στη Δημοκρατία ολοκληρωμένου και επαρκούς δικτύου ποδηλατοδρόμων, γεγονός που θέτει σε μεγαλύτερο κίνδυνο τους ποδηλάτες, οι οποίοι αναγκαστικά χρησιμοποιούν τις λωρίδες των μηχανοκίνητων οχημάτων, καθώς και της έγκρισης από την κυβέρνηση σχεδίων επιχορήγησης για αγορά ποδηλάτων, με σκοπό την ενθάρρυνση της χρήσης τους, κρίνεται επιβεβλημένη η ψήφιση των προτεινόμενων νομοθετικών ρυθμίσεων.

Ο εκπρόσωπος του Τμήματος Δημοσίων Έργων του Υπουργείου Μεταφορών, Επικοινωνιών και Έργων συμφώνησε με τους σκοπούς και τις επιδιώξεις των προτάσεων νόμου και ανέφερε ότι με τις προτεινόμενες ρυθμίσεις καλύπτεται το νομοθετικό κενό που παρατηρείται και ταυτόχρονα προάγεται η ασφάλεια προσώπων που χρησιμοποιούν ποδήλατα. Επιπροσθέτως, εισηγήθηκε την τροποποίηση των προνοιών της δεύτερης πρότασης νόμου, ώστε ο τύπος του προστατευτικού κράνους να εγκρίνεται από τον Έφορο Μηχανοκινήτων Οχημάτων, ο οποίος εγκρίνει τον τύπο κράνους από χρήστες μοτοσικλετών και μοτοποδηλάτων, και όχι από τον διευθυντή του Τμήματος Οδικών Μεταφορών του Υπουργείου Μεταφορών, Επικοινωνιών και Έργων, όπως προτείνεται.

Η εκπρόσωπος του Υπουργείου Δικαιοσύνης και Δημοσίας Τάξεως εξέφρασε επιφυλάξεις ως προς τις πρόνοιες της δεύτερης πρότασης νόμου, με την οποία ποινικοποιείται η μη χρήση προστατευτικού κράνους, και ανέφερε ότι οι πρόνοιές της χρήζουν περαιτέρω μελέτης από το υπουργείο.

Ο εκπρόσωπος του Τμήματος Τροχαίας Αρχηγείου της Αστυνομίας Κύπρου συμφώνησε με τα όσα ανέφερε η εκπρόσωπος του Υπουργείου Δικαιοσύνης και Δημοσίας Τάξεως.

Η εκπρόσωπος του Ενεργειακού Γραφείου Κύπρου διαφώνησε με τις προτεινόμενες ρυθμίσεις, επισημαίνοντας ότι η υποχρεωτική χρήση κράνους και η επιβολή προστίμου θα μειώσουν τη χρήση ποδηλάτου, όπως έχει ήδη καταγραφεί σε άλλες χώρες οι οποίες κατέστησαν τη χρήση κράνους υποχρεωτική. Επιπροσθέτως, η ίδια επισήμανε ότι υπάρχουν πολλοί παράγοντες που επηρεάζουν την ασφάλεια του ποδηλάτη, οι οποίοι καθιστούν το κράνος ανεπαρκές μέσο προστασίας, γι’ αυτό και απαιτείται να δοθεί προτεραιότητα στον ορθό σχεδιασμό των υποδομών για τη χρήση ποδηλάτων, όπως και στην καλλιέργεια του σεβασμού προς τους ποδηλάτες.

Στο στάδιο της συζήτησης των υπό αναφορά προτάσεων νόμου την επιτροπή απασχόλησαν μεταξύ άλλων το ύψος του προβλεπόμενου εξώδικου προστίμου και η ηλικία στην οποία ανήλικο πρόσωπο που δε φέρει κράνος καθίσταται ποινικά υπεύθυνο και θεωρείται ότι διαπράττει το αδίκημα της μη χρήσης προστατευτικού κράνους.

Σε μεταγενέστερο στάδιο το Υπουργείο Δικαιοσύνης και Δημοσίας Τάξεως, με επιστολή του προς την επιτροπή, ανέφερε ότι συμφωνεί με τους σκοπούς και τις επιδιώξεις των προτάσεων νόμου και παράλληλα εισηγήθηκε τα ακόλουθα:

1. Την τροποποίηση του κειμένου της πρώτης υπό αναφορά πρότασης νόμου, ώστε να μειωθεί από €85 σε €50 το προβλεπόμενο ύψος του εξώδικου προστίμου.
2. Την τροποποίηση του κειμένου της δεύτερης υπό αναφορά πρότασης νόμου, ώστε να εισαχθεί σε αυτό πρόνοια σύμφωνα με την οποία η προτεινόμενη ρύθμιση με την οποία καθίσταται υποχρεωτική η χρήση προστατευτικού κράνους να τεθεί σε ισχύ μετά την παρέλευση έξι μηνών από την ημερομηνία έναρξης της ισχύος του προτεινόμενου νόμου.

Η επιτροπή, αφού έλαβε υπόψη όλα όσα τέθηκαν ενώπιόν της, υιοθέτησε τις εισηγήσεις που υποβλήθηκαν από το Υπουργείο Δικαιοσύνης και Δημοσίας Τάξεως και από τον εκπρόσωπο του Τμήματος Δημοσίων Έργων του Υπουργείου Μεταφορών, Επικοινωνιών και Έργων, ώστε ο τύπος του προστατευτικού κράνους να εγκρίνεται από τον Έφορο Μηχανοκινήτων Οχημάτων, και τροποποίησε ανάλογα τα κείμενα των υπό αναφορά προτάσεων νόμου.

Υπό το φως των πιο πάνω, η Κοινοβουλευτική Επιτροπή Μεταφορών, Επικοινωνιών και Έργων κατέληξε στις ακόλουθες θέσεις:

1. Ο πρόεδρος της επιτροπής βουλευτής της Δημοκρατικής Παράταξης-Συνεργασία Δημοκρατικών Δυνάμεων, τα μέλη της βουλευτές των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, καθώς και το μέλος της βουλευτής του Κινήματος Σοσιαλδημοκρατών ΕΔΕΚ επιφυλάχθηκαν να τοποθετηθούν επί των προνοιών των προτάσεων νόμου, όπως έχουν τροποποιηθεί σύμφωνα με τα πιο πάνω, κατά τη συζήτησή τους στην ολομέλεια του σώματος.
2. Το μέλος της επιτροπής βουλευτής του Δημοκρατικού Κόμματος τάχθηκε υπέρ της ψήφισης των προτάσεων νόμου σε νόμους, όπως αυτές έχουν τροποποιηθεί σύμφωνα με τα πιο πάνω.

Αρ. Φακ.: 23.02.062.191-2021

23.02.062.192-2021

12 Ιουλίου 2022

ΜΙ/ΝΧ/ΝΑ